เน้นย้ำมาตรการความปลอดภัย 6-6-7 ลดความเสี่ยงโควิดในสถานศึกษา
นายแพทย์โอภาส การย์กวินพงศ์ อธิบดีกรมควบคุมโรค กล่าวว่า ขณะนี้มีโรงเรียนในสังกัดสำนักงานคณะกรรมการการศึกษาขั้นพื้นฐาน (สพฐ.) เปิดเรียนรูปแบบ On Site ในวันที่ 1 พฤศจิกายนแล้ว กว่า 12,000 แห่งทั่วประเทศ และจะทยอยเปิดเรียนมากขึ้นตามความพร้อม จึงต้องเน้นย้ำเรื่องมาตรการความปลอดภัย 6-6-7 เพื่อลดความเสี่ยงโควิดในสถานศึกษา ประกอบด้วย 6 มาตรการหลัก (DMHT-RC) คือ เว้นระยะห่าง สวมหน้ากาก ล้างมือ คัดกรองวัดไข้ ลดการแออัดและทำความสะอาด 6 มาตรการเสริมคือ ดูแลตนเอง ใช้ช้อนกลางส่วนตัว กินอาหารปรุงสุกใหม่ ลงทะเบียนเข้าออกโรงเรียน สำรวจตรวจสอบและกักกันตัวเอง ส่วนแนวทาง 7 มาตรการเข้มสำหรับสถานศึกษาคือ มาตรการประเมิน TSC+ และรายงานผลผ่าน MOE COVID อย่างต่อเนื่อง มาตรการ Small Bubble ทำกิจกรรมแบบกลุ่มย่อย มาตรการอาหารตามหลักสุขาภิบาลอาหารและหลักโภชนาการ มาตรการอนามัยสิ่งแวดล้อม ทั้งอากาศ ความสะอาด น้ำ ขยะ มาตรการ School Isolation มีแผนเผชิญเหตุและซักซ้อม มาตรการ Seal Route ดูแลการเดินทางจากบ้านไปโรงเรียน และ มาตรการ School Pass สำหรับนักเรียน ครู และบุคลากรในสถานศึกษาได้รับวัคซีนจำนวนมากที่สุดอย่างน้อยร้อยละ 85 ในกลุ่มเด็กและเยาวชนที่ไปเรียนในโรงเรียน พ่อแม่ ผู้ปกครอง ควรเน้นย้ำกับบุตรหลานว่า ไม่ควรถอดหน้ากากอนามัย ไม่ลืมตรวจ ATK ไม่เล่นเป็นทีมหรือกลุ่มใหญ่ ไม่นั่งติดกันทั้งเวลาเรียน คุยเล่น ทานข้าวและไม่ใช้สิ่งของร่วมกัน สำหรับการเรียนภายในห้องเรียนต้องไม่เกิน 25 คนต่อห้อง รวมถึงไม่เปิดแอร์เรียนนานเกิน 2 ชั่วโมง ต้องมีการเปิดหน้าต่างระบายอากาศ หากทุกคนในสถานศึกษาร่วมมือร่วมใจทำตามมาตรการอย่างเคร่งครัดก็จะช่วยลดโอกาสการติดเชื้อโควิด-19 ในสถานศึกษาได้ เมื่อกลับถึงบ้านควรรีบล้างมือ อาบน้ำ ทำความสะอาดร่างกาย พร้อมเฝ้าสังเกตอาการทุกวัน หากคนในครอบครัวสงสัยว่าติดเชื้อโควิด-19 ให้รีบตรวจ ATK พร้อมกักตัวเองแยกออกจากคนในบ้าน หากสงสัยว่าติดเชื้อโควิด -19 สอบถามเพิ่มเติมได้ที่ สายด่วนกรมควบคุมโรค โทร.1422